ชลประทานตรัง   ติดตามสถานการณ์น้ำในแม่น้ำตรังและลุ่มน้ำสาขาอย่างใกล้ชิด พร้อมกับวางแผนบริหารจัดการน้ำให้สอดคล้องกับสภาพฝนที่ตกในพื้นที่
นายประเสริฐ วงศ์นราทิพย์ ผู้อำนวยการโครงการชลประทานตรัง เปิดเผยว่า   โครงการชลประทานตรัง   จัดเจ้าหน้าที่ติดตามสภาพอากาศ และเฝ้าระวังสถานการณ์ภัยตลอด 24 ชั่วโมง พร้อมจัดเตรียมเครื่องมืออุปกรณ์ และพร้อมติดตั้งเครื่องสูบน้ำ เครื่องผลักดันน้ำ ประจำจุดเสี่ยงภัยตามแผนเผชิญเหตุอุทกภัยของจังหวัด เพื่อเพิ่มศักยภาพในการระบายน้ำ โดยเฉพาะที่ลุ่มริมฝั่งแม่น้ำ ที่ลาดเชิงเขา ชายฝั่งทะเล และจุดอ่อนน้ำท่วมขัง 

ทั้งนี้   ได้ลงพื้นที่ติดตามการระบายน้ำของโครงการบรรเทาอุทกภัยย่านตาขาว และสำรวจสิ่งกีดขวางทางน้ำ บริเวณคลองหินขวาง ตำบลท่าพญา อำเภอปะเหลียน จังหวัดตรัง รวมถึงติดตามสถานการณ์น้ำในแม่น้ำตรังและลุ่มน้ำสาขาอย่างใกล้ชิด พร้อมกับวางแผนบริหารจัดการน้ำให้สอดคล้องกับสภาพฝนที่ตกในพื้นที่   โดยขณะนี้ระดับน้ำในอ่างเก็บน้ำขนาดกลางต่าง ๆ อยู่ในเกณฑ์ควบคุม สามารถรองรับปริมาณนํ้าฝนที่คาดว่าจะตกมาเพิ่มได้